September, 2016 | Blink Boer
Permakultuur of in engels 'Permaculture' kom van die woorde PERMAnent en agriCULTURE af. Dit is 'n sisteem van natuurlike boerdery en tuinmaak wat saam met die natuur werk. Dit gaan oor omgee vir ons omgewing sodat ons omgewing na ons kan omsien deur produkte te voorsien wat ons nodig het en gemeen- skappe op grondvlak ondersteun. Permakultuur is omgee vir mense, sodat hulle kan omgee vir die aarde en 'n opbrengs kan lewer.
Om Permakultuur te beoefen is om te kyk hoe dinge in die natuur werk en dit na te boots om die land gesond te hou. Dit verander probleme in oplossings wat werk vir die mense wat betrokke is. Dit help mense om hul lewenskwaliteit te verbeter.
Permakultuur, ontwikkel deur Bill Mollison en David Holmgren in die 1970's in Australië, wys ons hoe om praktiese aksie te neem om ons lewens en die omgewing te verbeter. Alles begin deur na die beskikbare hulpbronne te kyk
(by ons huis, skool, werksplek en gemeenskap) en dan uit te werk hoe om alles bymekaar te sit sodat dit in harmonie werk met die natuur. Permakultuur ontwerp beteken om elemente en hulpbronne met mekaar te verbind (water, grond, plante, diere, strukture en geboue) soos 'n legkaart om beter saam te werk en sodoende 'n kosryke omgewing te skep. Dit stel die omgewing in staat om mense vir altyd te onderhou. Ons noem dit volhoubare ontwikkeling.
In moderne konvensionele boerdery word daar gebruik gemaak van baie kunsmatige chemiese stowwe soos kunsmis en gif wat teen die natuur werk. In permakultuur is daar nie iets soos 'n pes of 'n onkruid nie en daar word eerder ander gebruike vir elke element gevind. Groen onkruid is byvoorbeeld baie goeie bemesting as dit in die grond ingewerk word en peste in tuine kan weer kos word vir hoenders. Die probleem is gewoonlik die oplossing! Permakultuur verryk ons lewens deur: mense te bemagtig om hul gemeenskappe en omgewing te verbeter, waterbronne te beskerm en grond gesond te hou, gesonde plaaslike organiese kos, vuurmaakhout, diere voer, boumateriaal, kruie en ander produkte te produseer, geld te maak en te spaar, gesondheid te bevorder en ons leefareas mooi te maak. Permakultuur is koste effektief en die goeie nuus is dat jy nie baie geld nodig het om daarmee te begin nie! Sien net die potensiaal raak in elke uitdaging. Kontak ons gerus met enige vrae oor permakultuur asook ontwerp en konsultasie dienste vir jou boerdery, agterplaas, tuin of besigheid.
076 302 4791
In die Pretoriase hooggeregshof het regter Roland Sutherland vandag uitspraak voorbehou in die saak van die burgerregte-organisasie AfriForum teen die beplande implemente-ring van die Universiteit van Suid-Afrika (Unisa) se 2017-taalbeleid.
Unisa se nuwe taalbeleid bepaal dat Engels vanaf 2017 die enigste taal van onderrig aan dié instelling sal wees en dat Afrikaans – wat tans die medium van onderrig vir tussen 20 000 en 30 000 studente aan dié instelling is – voortaan nie meer gebruik gaan word nie. AfriForum het ook reeds 'n saak teen die universiteitsbestuur se aanvaarding van die nuwe beleid aanhangig gemaak. Volgens Alana Bailey, adjunk uitvoerende hoof van AfriForum, sou die eerbare optrede van die bestuur wees om te wag met implementering, maar Unisa wou egter geen onderneming van dié aard gee nie. Voornemende studente is dus in die duister gelaat oor die feit of hulle in 2017 wel vir studie in Afrikaans kan registreer en dan ook sodanige studies oor die komende jare in Afrikaans kan voltooi. "Ons sal alles moontlik in die stryd werp om duidelikheid aan die studente te gee en hulle regte te beskerm."
Daar is 'n verskil tussen om slegs 'n druiwekorrel te byt en werklik sy smaak te waardeer… Sodra ons die proses verstaan waardeur bv. 'n tros druiwe moet gaan om uiteindelik op die rakke van 'n winkel te verskyn, proe dit sommer baie meer sappig. Dit is alweer daardie tyd wat ons sintuie geprikkel word deur die
kunswerk van ons Almagtige Vader wat ons noem die skepping.
Die mooiste gedeelte van die natuur is egter die instandhou-
ding daarvan omdat dit ons leer om fyner te kyk na God se handewerk – dit is alles deel van 'n proses. Hoe kan ons dit beter verstaan as om deur die oë van 'n boer te kyk? Genesis 1:26-27 verwys na die mens wat geskape is as God se verteenwoordiger en aangestel is om trots te heers oor God se Handewerk, Sy Skepping.
Op dié manier is 'n boer as iemand wat God se Skepping ken en dit is sý bestaanswyse en sy trots. Deur bloed en sweet versorg die boer God se land en berei hy dit voor vir die toekomstige nasies met sy pragtige eindproduk – ware navolgers van God se bevel! Lojaliteit en vertroue is eienskappe wat niemand beter as 'n boer sal verstaan nie, want ongeag goeie of slegte tye, bly God hul sleutel tot 'n suksesvolle oes! 'n Boer maak ook altyd 'n plan om tot die beste van sy vermoë, sy boerdery in stand te hou. Boere verstaan ook dat hul boerdery deel is van 'n groter proses van instandhouding bv. die plant van 'n saadjie, die bestuiwing deur bye tot by die insamel van die oes – 'n boer maak seker dat dié proses spontaan verloop! Kom ons leer by ons boere – die stille vertroue op die Here – en waardeer die groter proses van Sy Koninkryk. Leef soos Amos ('n boer van die Bybel), en maak die volgende woorde 'n realiteit: "Daar kom 'n tyd, sê die Here, dat daar direk na die oes geploeg sal word en dat daar direk na die saaityd gepars sal word. Die berge sal van druiwesap drup, al die heuwels deurnat wees (Amos 9:13)." Wees soos 'n boer en waak oor God se skepping. Maak altyd 'n plan en laat jou merk in God se Handewerk! –Ds. Nicky Hatting